 Lingachaphi Umfula uLimpopo ... Bayagalula Abantu beZimbabweZibandlela 09, 2017Izizalwane zeZimbabwe ezikwele South Africa sesikhuthaze izihlobo zazo ezisekhaya ezihlela ukuzongena kweleSouth Africa ngokungekho emthethweni ukuthi zingaqali ukuzama ukuchapha umfula uLimpopo ngoba banengi asebefele khona.Linkuthazo ilandela imbiko yokuthi sokutholakele izidumbu zalabo abagalulileyo, abanye abalenhlanhla bahlengwa besaphila.Isikhulumeli samapholisa eLimpopo, uBrigadier Motlafela Mojapelo, utshele abezindaba ukuthi izizalwane zeZimbabwe ziyingxenye yezidumbu zalabo abagalule bezama ukuchapha uLimpopo bengena kweleSouth Africa ngokungekho emthethweni.Uthi liyanda inani labantwana labadala abahlengwa sebegalula.Inengi labeZimbabwe laba ngabangelamaphasipoti asebebuyela emsebenzini ngemva kokuya kukhefu leKhisimusi lezihlobo eZimbabwe.Umculi weZimbabwe wezokholo, uNombeko Khahlela, upha isixwayiso esikhulu kulabo abasendleleni yokuza kweleSouth Africa.Kubuhlungu ukuthi abadala behleli ekhaya bezwe sekuthiwa umtanabo kasafikanga, umtanabo usehambe lomfula. Ezinye izidumbu zigcina zingasabonakalanga. Isimningi imphefumulo esihambe lamanzi. Bantu bakithi siyalicela siyalixwayisa ukubana lingangeni emfuleni, lingangeni emanzini.Udaba Esilethulelwe NguBenedict NhlaphoEsinye isizalwane seZimbabwe, uNkosazana Nomaqhawe Moyo, ukhuthaza abafuna ukuza kweleSouth Africa ukuthi bathathe amaphasipoti kuqala.Kanti vele abantu bekhaya bona bavele badingani emanzini ngesikhathi lesi amaphasipoti esetshiphe kangaka. Akusathathi inyanga ezimbili ukuthi aphume kodwa abantu lokhe bengena emanzini. Okunye njalo yikuthi izulu liyana okumagalisayo kulezinsuku. Kade laqalisa ukuna umuntu ayengena emanzini ewakhangele.Lesi yisikhalo esigcizelelwa ngumculi uNombeko.Imani isibindi lithathe amaphasipoti lingene ngendlela efaneleyo, lingene ngendlela elungileyo hayi ukuhamba emanzini. Cabangela umphefumulo wakho, cabangela ifamily yakho, cabangela abakini, ma ngabe lesidumbu sakho singasabalulekanga bakithi ukujaha akusikho kufika.Isizalwane seZimbabwe esizalwa eGwanda, uMnumnzana Carnicious Nkala, uthi usizi yikuthi banengi abafuna amaphasipoti kodwa abangela ncwadi zokuzalwa ngenxa yokuthi kabalabazali kanti abanye abazali incwadi zatshiswa ngesikhathi seGukurahundi.Siyilutsha sithi kuyichallenge kakhulu kithi, ngibuye ngicela kulabo abalamaphapha okuzalwa ukuthi abathathe amaphasipoti bathathe ama ID ngoba khona yebo kunzima kodwa bazacrosser phela babuye bezosebenza ngoba phela lelo lizwe esisuka kilo aliselamisebenzi, selifile vele kalisekho ngoba umuntu oliphetheyo ngomuntunje osegugile ongaselanto yokwenza.Amapholisa eLimpopo athi alezidumbu ezimbili zabesilisa ezingakaziwa ukuthi ngezabobani. Ngeviki ephelileyo kube lemifanekiso ebithunyelwana kuWhatsApp abanye besithi yizizalwane zeZimbabwe ezigalula kuLimpopo, lobanje kungalabufakazi bokuthi leyo mifanekiso ibingeyeqiniso kumbe hatshi.Amapholisa axwayisa ngelithi lobanje amanzi alo umfula phezulu ebonakala ethule zwi sengathi ahamba kancane, ngaphansi kwawo alamandla amakhulu lezikhukhula ezinzima. 